Source: http://www.bihon.ro/sa-oferim-publicului-o-noua-victorie/1209716
Timestamp: 2018-02-20 17:46:03+00:00

Document:
Sa oferim publicului o noua victorie - BIHON
Sa oferim publicului o noua victorie
la	25. noiembrie 2012 17:32
Baschetbaliştii orădeni vor să obţină cea de-a opta victorie stagională
Partida dintre CSM Oradea şi CSŞ Giurgiu încheie meciurile celei de-a IX-a etape a Ligii Naţionale de baschet masculin.
Întâlnirea poate fi considerată aprioric drept una facilă pentru gazde, ţinând seama de poziţiile în clasament ale celor două echipe înaintea acestei etape.
CSM Oradea este lidera campionatului, cu şapte victorii din opt meciuri disputate, în timp ce formaţia din Giurgiu ocupă locul 12, cu trei victorii din tot atâtea partide jucate. Cu toate acestea, conducerea echipei orădene este circumspectă. „CSŞ Giurgiu s-a întărit considerabil faţă de sezonul trecut. Are un lot destul de bun, alcătuit din jucători puternici, ca dovadă faptul că s-a calificat în sferturile de finală ale Cupei României. Sigur că noi suntem favoriţi, având şi avantajul terenului propriu, dar nu vom cădea în capcana de a ne subestima adversarii. Vom trata meciul cu toată seriozitatea, dorind să ne continuăm seria succeselor şi să oferim publicului nostru o nouă victorie. Cred că dacă ne vom face jocul nostru obişnuit, avem toate şansele să câştigăm”, ne-a declarat managerul CSM Oradea, Şerban Sere.
Statistica ultimelor etape disputate este în avantajul celor de la CSM Oradea. Orădenii au înregistrat trei victorii, cu Timba Timişoara (în deplasare), Gaz Metan Mediaş (acasă) şi CSU Aesoft Ploieşti (în deplasare). De cealaltă parte, CSŞ Giurgiu a suferit patru eşecuri consecutive în utimele runde, cu U Mobitelco şi CSM Bucureşti (acasă), respectiv cu Energia Rovinari şi BC Mureş Târgu Mureş (în deplasare). CSM Oradea vizează o nouă victorie, care să o menţină pe primul loc al clasamentului.
Antrenorul Cristian Achim are la dispoziţie întregul lot de jucători, neexistând accidentări sau alte indisponibilităţi.
În celelalte partide ale etapei a IX-a s-au înregistrat rezultatele: Dinamo – Gaz Metan Mediaş 64-106, U Mobitelco Cluj-Napoca – Farul 103-56, BC „Perla Harghitei” 66-91, CSM Bucureşti – SCM U Craiova 87-78, CSU Atlassib Sibiu – CSU Asesoft Ploieşti 71-83, Energia Rovinari – BC Mureş Târgu Mureş 63-59. Partida BCM U Piteşti – BC Timba Timişoara a avut loc ieri seară.
Meciul CSM Oradea – CSŞ Giurgiu are loc luni seară, cu începere de la ora 20, la Arena „Antonio Alexe”. Partida va fi condusă de brigada de arbitri Doru Vinaşi – Alin Mircea Faur, Adrian Habor, iar comisar FR Baschet va fi Romi Stănciulescu.
Taguri: Adrian Budureanbaschet masculin, baschet masculin, csm oradea

References: CSM 

CSM 
 CSM 
 CSM 
 CSM 
 CSM 
 CSM 
 CSM 
 csm